Záznam z rokovania Pracovnej skupiny Verejné obstarávanie IKT,

konaného dňa 2.8. 2018 o 9:00-10:30

na Úrade podpredsedu vlády pre investície a informatizáciu v Bratislave

**Prítomní:** podľa prezenčnej listiny

**Ospravedlnení:** -

**Program rokovania:**

1. Otvorenie
2. Informácia o stave prípravy dokumentov Koncepcie,
3. Diskusia
4. Ďalší postup

**K bodu 1**

Rokovanie pracovnej skupiny otvoril a viedol predseda PS Martin Hasay. Oboznámil prítomných s programom rokovania.

**K bodu 2**

Informácia k stavu prípravy (chronolgicky):

* Na základe predložených materiálov (Slovensko.Digital) a v zmysle úlohy č.3 zápisu, sa dňa 26.7. sa konalo stretnutie za účelom prediskutovania tém „prípravné trhové konzultácie“, „Agile vo verejnej správe“, „Rozdeľovanie zákaziek“, „Autorské práva v IT zmluvách“ (doplnenia od Slovensko.Digital). Výsledkom stretnutia boli pripomienky k uvedeným materiálom a témam.
* Následne boli predložené doplnenia materiálov od Slovensko.DIgital (31.7. Rozdeľovanie zákaziek , 1.8. Prípravné trhové konzultácie).
* UPVII, v spolupráci s odborníkmi na problematiku autorských práv prepracovalo prílohu „Autorské práva v IT zmluvách“ (1.8.)

UPVII pripravilo kompiláciou a vyhodnotením všetkých vstupov vo forme návrhov doplnení textácií komentárov a pripomienok výsledný dokument Koncepcie. Vstupy zaslané do stanoveného termínu boli od (MF SR, ÚVO, UPVII, Slovensko.Digital)

Uvedené materiály sú distribuované na členov PS spolu s týmto zápisom, na preštudovanie a prípadné formulovanie doplnení a pripomienok. (zaslať do stredy 8.6. do konca pracovnej doby, EoD).

Následne sa stretne pracovná skupina k záverečnému prediskutovaniu pripomienok, s cieľom ich uzavrieť.

(predpokladaný termín 10.8. ráno).

**K bodu 3**

* Najväčšia časť diskusie bola venovaná téme rozdeľovania zákaziek, pričom zazneli názory jednotlivých prítomných na základe ich skúseností s verejným obstarávaním ako aj dodávkou sw riešení v prostredí štátneho IT. vybrané názory z praxe ktoré odzneli:
  + *Delenie zákaziek je iluzórne, pokiaľ nie je vopred známy analytický návrh celkového riešenia*
  + *Pod delením zákazky je možné interpretovať aj ako rozdelenie jednotlivých programov sledujúcich naplnenie programových cieľov na viaceré projekty, t.j. delenie zákazky skrz projekty*
  + *OVM sa musia svedomite na obstarávanie pripraviť, analyticky, inak „hrozí“ že by delenie mohlo skončiť až pri (obrazne) 50tich zákazkách s nízkou hodnotou, čo je extrémne priveľký počet, preto delenie musí byť aplikované tam kde to dáva zmysel.*
  + *Pri delení zákaziek, je reálny problém pri testovaní a zasadzovaní nového riešenia (rozdeleného na časti) do IT prostredia obstarávateľa. SD ako príklad z praxe uviedlo: Táto komplexita je však rovnaká v prípade generálneho dodávateľa, ktorý musí ako integrátor koordinovať jednotlivých subdodávateľov vo svojom portfóliu. Za túto koordináciu dostáva časť svojej odmeny. Rozdeľovanie zákaziek je snahou, aby štát získal lepšiu kontrolu nad týmito subdodávateľmi a pritom ekonomicky nebol v horšej pozícii, nakoľko rolu integrátora môže zabezpečiť buď sám alebo externe (ako samostatnú rolu – na rozdiel od generálneho dodávateľa).*
  + *Môže nastať reálny problém s vyhodnocovaním súťaže, pri zákazke rozdelenej na časti – špecifické kritériá pre tú ktorú časť zákazky. SD ako príklad z praxe: Na túto poznámku odznela reakcia, že takéto súťaže už dnes prebiehajú – bol uvedený príklad súťaže na HW a telekomunikačnú techniku na Finančnej správe SR, ktorá bola rozdelená na časti,*
  + *Pri delení zákazky je nevyhnutné na strane obstarávateľa silná znalosť VO ako aj dostatok personálnych kapacít pre VO a pre IT, ako aj schopnosť analyticky a štruktúrovane vykonať návrh riešenia na báze dekompozície riešenia na jednotlivé funkčné celky a tiež schopnosť identifikovať jednotlivé väzby medzi nimi (rozhrania, integračná platforma a podobne) tak aby bola zaručená funkčná a technologická konzistentnosť návrhu riešenia ako aj jeho uskutočniteľnosť ako výsledného celku. Pri tomto procese je potrebné definovať osobu/subjekt zodpovedný za návrh riešenia end to end. Pri definovaní celkov riešenia (častí) je nutnosť zapojiť zástupcov odborných útvarov (business owneri, Line of business) tak aby rozdeľovanie nebolo iba otázkou pohľadu IT. SD uviedlo: V prípade, že touto kapacitou obstarávateľ nedisponuje, ale stále by chcel využiť prínosy rozdeľovania, jedným z riešení je externá rola systémového integrátora.*
  + *SD uviedlo: Rozdeľovanie zákaziek zahŕňa viacero pohľadov na rozdelenie (projektové fázy alebo role, rozdelenie samotného SW diela)*
  + MKSR a SISp *uviedlo: Rozdeľovanie zákaziek môže mať svoje rácio na zvýšenie kontroly nad IT*
  + *SD uviedlo: Opačným prístupom k rozdeľovaniu zákaziek je využitie  generálneho dodávateľa, ktorý zastrešuje celé portfólio zákazky. V tomto modeli je potrebné počítať s tým, že štát sa dostáva do potenciálne nevýhodnej pozície voči takémuto dodávateľovi, kedže ten bude z povahy svojej role držať väčšinu technického a obchodného know-how a jeho nahradenie iným generálnym dodávateľom tak bude veľmi obtiažne. V takomto scenári treba zvážiť riziko, že štát pôjde do dobrovoľného stavu vedomostného a obchodného lock-in na celú dobu životnosti SW, bez dosahu na jednotlivé časti zákazky alebo SW diela.*

*K návrhu prílohy pomenoval ITAS nasledovné postrehy (sú zahrnuté aj formou komentárov vo word dokumente)*

* + *delenie zákaziek, nehovorí len o delení unikátnych softvérových diel, v navrhovanom dokumente (prílohe) sa venuje deleniu unikátnych softvérových diel 90%, 10% ostatnému oblastiam delenia zákaziek*
  + *je možné vnímať „ostrovy pozitívnej deviácie“ v podobe korektných konštatovaní napr. vo vzťahu k odstráneniu lock in, avšak je potrebné podať tému delenia zákaziek vyvážene z pohľadu vytabelovania pozitívnych aspektov ale aj tých negatívnych, či rizikových*
  + *je potrebné jasne zadefinovať zodpovednosť za samotný návrh riešenia pri delení zákazky (unikátne sw diela) tak aby riešenie bolo možné následne úspešne zrealizovať ako funkčný celok*
  + Prípravné trhové konzultácie – vnímané ako nástroj podľa ZVO, v predloženom dokumente, uvedený dobrý príklad (tabuľka), s navigačnými otázkami pre prípravu trhových konzultácii
  + Agilný prístup – uvedená téma bude zaradená do ďalšieho vydania Koncepcie. p. Hargaš vyjadril svoj nesúhlas s týmto návrhom.
    - predložený materiál obsahuje len základné informácie (high-level), bude potrebné jeho dopracovanie do väčšej hĺbky a šírky, tak aby zrozumiteľne napomáhal verejným obstarávateľom pri praktickom zvažovaní o agilnom prístupe,
* Ľudské zdroje
  + k uvedenej téme, nebol predložený žiaden materiál zo strany členov pracovnej skupiny.

**Cieľom je uzavretie Koncepcie v priebehu najbližšieho obdobia, tak aby materiál mohol byť predložený na začiatku Septembra do Digitálnej rady vlády.**

p.Hargaš navrhol, aby pracovná skupina pri schvaľovaní koncepcie hlasovala najprv o tom, ako bude vysporiadaná úloha z Uznesenia Vlády SR a témy, ktoré dnes nie sú v Koncepcii pokryté (napr. ľudské zdroje alebo agilný vývoj), pričom boli súčasťou zadania z NKIVS pre túto pracovnú skupinu.

**K bodu 4**

Uvedené materiály (uvedené v Bode 2) a ostatné prílohy Koncepcie sú distribuované na členov PS spolu s týmto zápisom, na preštudovanie a prípadné formulovanie doplnení a pripomienok. (zaslať do stredy 8.6. EoD).

Následne sa stretne pracovná skupina k záverečnému prediskutovaniu pripomienok, s cieľom ich uzavrieť.

(predpokladaný termín 10.8. ráno).

**Ďalši dohodnutý postup s finalizáciou dokumentu Koncepcia**

1. Záverečné posúdenie Koncepcie vrátane príloh a materiálov uvedených v bode 2 - sú distribuované na členov PS spolu s týmto zápisom, na preštudovanie a prípadné formulovanie doplnení a pripomienok. (zaslať do stredy 8.6. EoD).
2. stretne sa pracovná skupina k záverečnému prediskutovaniu pripomienok, s cieľom ich uzavrieť.

(predpokladaný termín 10.8. ráno).

1. Uzavretie návrhu Koncepcie a jej príloh v týždni od 13.8. – schválenie materiálu na pôde PS

Úlohy

|  |  |  |
| --- | --- | --- |
| 1 | Zaslať prípadné návrhy ku Koncepcii, jej prílohám a  materiálom v Bode 2 | Všetci členovia PS  T: 8.6. EOD |
| 2 | Stretnutie PS 10.8. diskusia , uzavretie vstupov/pripomienok | Všetci členovia PS |
| 3 | Doplnenie prílohy o Delení zákaziek, v zmysle diskusie pripomienok ITAS doručených 2.8.2018 | Slovensko.Digital |
| 4 | Uzavretie Koncepcie a jej príloh, schválenie finálneho materiálu na pôde pracovnej skupiny | Všetci členovia PS |

Zapísal:

Predseda PS

Schválil:

Predseda PS